โครงการนักจัดการสุขภาพชุมชน วันอังคารที่ 12 ธันวาคม พ.ศ. 2560 ณ เวทีสวนสุขภาพเทศบาลเมืองหนองปรือ ************************************************************** เวลา 09.00 น. นายสุวัจ รชตวัฒนกุล รองนายกเทศมนตรีเมืองหนองปรือ เป็นประธานเปิดโครงการนักจัดการสุขภาพชุมชน โดยมี คณะผู้บริหาร สมาชิกสภาเทศบาล หัวหน้าส่วนราชการ และสมาชิกนักจัดการสุขภาพ เข้าร่วมโครงการ สำหรับการจัดโครงการในวันนี้ ดร.มาย ไชยนิตย์ นายกเทศมนตรีเมืองหนองปรือ ได้ร่วมพบปะพูดคุยกับสมาชิก การแจ้งข่าวสารจากกองสาธารณสุขและสิ่งแวดล้อม โดย นายสุรพล ขลึมประเสริฐ ผู้อำนวยการกองสาธารณสุขและสิ่งแวดล้อม และการบรรยายให้ความรู้ในเรื่อง “โรคมะเร็ง” โดย นางสาวสาวิณี ปัญญา นักวิชาการสาธารณสุขปฏิบัติการ เทศบาลเมืองหนองปรือ “โรคมะเร็ง” มีแนวโน้มเพิ่มขึ้นทุกๆ ปี ซึ่งในปัจจุบัน โรคมะเร็งเป็นโรคที่คร่าชีวิตคนไทยมากที่สุด ไม่น้อยไปกว่าโรคหัวใจ หรืออุบัติเหตุ มะเร็งที่พบบ่อยในเพศชาย 3 อันดับแรก คือ มะเร็งตับ มะเร็งปอด และมะเร็งลำไส้ใหญ่ ในขณะที่เพศหญิง ที่พบบ่อย คือ มะเร็งปากมดลูก มะเร็งเต้านม คนส่วนใหญ่คิดว่าเราไม่มีทางป้องกันโรคมะเร็งได้ แต่ในความเป็นจริงแล้ว โรคมะเร็งนั้นหากเรารู้เท่าทันก็สามารถป้องกันและอาจรักษาได้หายขาดในระยะเริ่มต้น โดยสาเหตุส่วนใหญ่ของโรคมะเร็ง มาจากสิ่งแวดล้อม อาหาร รูปแบบการดำเนินชีวิต ฯลฯ ดังนั้น การป้องกันเบื้องต้นที่จะทำให้เราจะรู้เท่าทันมะเร็งได้ คือ ควรหมั่นออกกำลังกายเป็นประจำ รับประทานอาหารที่ถูกโภชนาการ ไม่สูบบุหรี่ ไม่ดื่มแอลกอฮอล์ และที่สำคัญ คือการตรวจสุขภาพประจำปี เพื่อช่วยให้เรา ปกป้อง ค้นหา รักษา และฟื้นฟู ร่างกายของเราให้มีชีวิตที่ยืนยาวได้ต่อไป